Title: ประกาศกองบัญชาการทหารสูงสุดออกตามความในประกาศแก้ไขเพิ่มเติมการใช้กฎอัยการศึก ลงวันที่ 24 เมษายน พุทธศักราช 2485

ประกาศกองบัญชาการทหารสูงสุด

ประกาศกองบัญชาการทหารสูงสุด
ออกตามความในประกาศแก้ไขเพิ่มเติมการใช้กฎอัยการศึก
ลงวันที่ ๒๔ เมษายน พุทธศักราช ๒๔๘๕[๑]

อาศัยอำนาจตามความในข้อ ๑
แห่งประกาศแก้ไขเพิ่มเติมการใช้กฎอัยการศึก ลงวันที่ ๒๔ เมษายน พุทธศักราช ๒๔๘๕
ผู้บัญชาการทหารสูงสุดประกาศกำหนดไว้ ดังต่อไปนี้

ตามที่ได้มีพระบรมราชโองการโปรดเกล้าฯ
ประกาศใช้กฎอัยการศึกทุกจังหวัดทั่วราชอาณาจักรเมื่อวันที่
๑๐ ธันวาคม พุทธศักราช ๒๔๘๔ นั้น บัดนี้เป็นการสมควรที่จะให้ศาลพลเรือนในจังหวัดต่าง
ๆ นอกจากจังหวัดพระนครและธนบุรี จังหวัดเชียงใหม่ จังหวัดเชียงราย จังหวัดแม่ฮ่องสอน
จังหวัดลำพูน และจังหวัดสงขลา มีอำนาจพิจารณาพิพากษาคดีอาญาที่เกิดขึ้นในจังหวัดนั้นนับตั้งแต่วันเวลาที่กำหนดไว้ในประกาศนี้เป็นต้นไปได้อย่างปกติ
เว้นแต่คดีความผิดประทุษร้ายต่อพระเจ้าอยู่หัว นายกรัฐมนตรี และพระราชอาณาจักร ตามที่บัญญัติไว้ในกฎหมายลักษณะอาญาตั้งแต่มาตรา
๙๗ ถึงมาตรา ๑๑๕ และความผิดทางอาญาดังต่อไปนี้ ให้ศาลทหารพิจารณาพิพากษา คือ
(ก)
ความผิดทางอาญาที่พลเรือนทั้งปวงซึ่งสังกัดอยู่ในราชการทหารเป็นผู้ต้องหา
ไม่ว่าจะได้กระทำผิดในหน้าที่ราชการหรือไม่ก็ดี และไม่ว่าจะได้กระทำผิดในท้องที่ใด
ๆ
(ข)
ความผิดทางอาญาที่ตำรวจเป็นผู้ต้องหา ไม่ว่าจะได้กระทำผิดในหน้าที่ราชการหรือไม่ก็ดี
และไม่ว่าจะได้กระทำผิดในท้องที่ใด ๆ
(ค) ความผิดทางอาญาที่ผู้ที่อยู่ในอำนาจศาลทหารกับผู้ที่มิได้อยู่ในอำนาจศาลทหารเป็นผู้ต้องหาด้วยกัน
และไม่ว่าจะได้กระทำผิดในท้องที่ใด ๆ
(ง) ความผิดทางอาญาอื่นใดที่ผู้บัญชาการทหารสูงสุดพิจารณาเห็นสมควรและสั่งให้ศาลทหารพิจารณาพิพากษา

ให้ใช้บังคับตั้งแต่วันที่ ๒๕
มิถุนายน พุทธศักราช ๒๔๘๕ เวลา ๐๖.๐๐ นาฬิกา เป็นต้นไป

จอมพล ป.  พิบูลสงคราม
ผู้บัญชาการทหารสูงสุด

สุกัญญา/ผู้จัดทำ
๘
เมษายน ๒๕๕๓
นฤดล/ตรวจ
๑๕ พฤศจิกายน ๒๕๕๓

[๑]
ราชกิจจานุเบกษา เล่ม ๕๙/ตอนที่ ๔๑/หน้า
๑๓๐๔/๒๓ มิถุนายน ๒๔๘๕